b'\n_START_ARTICLE_\nSemmen\n_START_PARAGRAPH_\nSemmen (gnr. 279) (p\xc3\xa5 lokaldialekt uttalt S\xc3\xb8mmen) er en gammel storg\xc3\xa5rd som ligger s\xc3\xb8r i Vestre \xc3\x85dal, p\xc3\xa5 grensen mot tidligere Norderhov kommune (n\xc3\xa5 Ringerike kommune) i Buskerud. G\xc3\xa5rden er delt flere ganger. Av navnet og beligenheten p\xc3\xa5 g\xc3\xa5rden ser man at det er en gammel vin-g\xc3\xa5rd, trolig opprinnelig etablert i l\xc3\xb8pet av de to f\xc3\xb8rste \xc3\xa5rhundrene etter \xc3\xa5r 0. Navnet kan ha sammenheng med det norr\xc3\xb8ne verbet s\xc3\xadga, som betyr glidende og nok refererer til hvordan \xc3\x85dalselva renner p\xc3\xa5 denne strekningen. Omr\xc3\xa5det sogner til Norderhov prestegjeld og Veien skole._NEWLINE_I 1528 betaler Anders p\xc3\xa5 Semmen gjengjerden (en s\xc3\xa6rlig matskatt innf\xc3\xb8rt i senmiddelalderen, ogs\xc3\xa5 kalt gjengjerdsskatt), som var p\xc3\xa5 24 skilling eller 1 lodd s\xc3\xb8lv p\xc3\xa5 den tiden. I de bevarte regnskapene fra 1557 ser vi imidlertid at det er to brukere p\xc3\xa5 Semen, Dyre p\xc3\xa5 Semmen og Gunder p\xc3\xa5 Semmen. Kan hende var det i tiden mellom disse to hendelsene at g\xc3\xa5rden S\xc3\xb8re Semmen ble ryddet eller tatt i bruk p\xc3\xa5 nytt. G\xc3\xa5rden nevnes ogs\xc3\xa5 i norske diplomer fra 1400-tallet, blant annet i 1436 og 1494. I det siste som \xc2\xabSudre gardom Sigmine\xc2\xbb, som kan antyde at S\xc3\xb8re Semmen ble ryddet mye tidligere. Det er imidlertid uklart om disse er samme g\xc3\xa5rd eller ikke. Kan hende har ogs\xc3\xa5 S\xc3\xb8re Semmen ligget \xc3\xb8de en tid etter svartedauden i 1349\xe2\x80\x931350._NEWLINE_Fra 1868 var Semmen et av anl\xc3\xb8psstedene for DS \xc2\xabB\xc3\xa6gna\xc2\xbb, som trafikkerte \xc3\x85dalselva og Sperillen fram til 1929, da en motorb\xc3\xa5t tok over. Dette fortsatte fram til 1933, da b\xc3\xa5ttrafikken ble nedlagt for godt. P\xc3\xa5 elva ble imidlertid trafikken nedlagt i 1926, da Sperillbanen ble \xc3\xa5pnet.'